РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-425/22

3. фебруар 2022. године

Б е о г р а д

З А П И С Н И К

42. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 31. ЈАНУАРА 2022. ГОДИНЕ

 Седница је почела у 17,23 часова.

 Председавао је Владимир Димитријевић, председник Републичке изборне комисије.

 Седници су присуствовали: чланови Републичке изборне комисије: Марко Јанковић, Весна Миздрак, Никола Јелић, Јелена Миленковић, Марија Ђоковић, Владимир Јестратијевић, Бранкица Јовић, Татјана Китановић, Вељко Одаловић, Срђана Видовић и Жељка Радета; заменици одсутних чланова: Вељко Перовић, Маја Пејчић, Бела Буташ, Марина Марковић, Горан Дилпарић, Зорица Симеуновић и Борис Бутулија; заменици присутних чланова: Милош Срећковић, Весна Стојковић, Марина Ђукановић, Нада Јелић, Срђан Зораја и Горан Михајловић, као и Срђан Смиљанић, секретар Републичке изборне комисије

 Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Немања Поповић, Зоран Лукић, Џемил Сијарић, Ђула Ладоцки, Ђорђе Павловић, Миљкан Карличић, Владимир Матић, Бисерка Живковић, Милош Томашевић и Мирослав Васић, као и др Миладин Ковачевић; заменици присутних чланова: Милован Амиџић, Марко Кулић, Џемил Диванефендић, Александар Чамагић и Марица Бурсаћ; заменици одсутних чланова: Бранибор Јовичић, Енис Зековић, Гордана Радић Поповић и Срђан Сандић.

 Осим чланова и заменика чланова Комисије, седници су присуствовали: Ана Трифуновић, овлашћени посматрачи Удружења Грађани на стражи и Емилија Орестијевић, овлашћени посматрач Удружења Цесид.

 Приликом утврђивања дневног реда, Срђана Видовић, члан Комисије, предложила је допуну дневног реда, тачком у оквиру које ће Комисија донети решење којим ће констатовати да у Устовом прописаном року није спроведено изјашњавање свих грађана, односно да републички референдум није успео.

 Комисија није прихватила предлог Срђане Видовић за допуну предложеног дневног реда (три за предлог).

 На предлог председника, Комисија је затим, већином гласова (17 за и два нису гласала) и без дискусије, утврдила следећи

Д н е в н и р е д:

 1. Доношење решења о именовању председника и чланова гласачког одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 2. фебруара 2022. године;

 2. Р а з н о.

**Прва тачка дневног реда** – Доношење решења о именовању председника и чланова гласачког одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 2. фебруара 2022. године

 У уводним напоменама, председник Комисије је упознао чланове Комисије са Предлогом решења о именовању председника и чланова гласачког одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 2. фебруара 2022. године, којим се именују чланови гласачког одбора за гласачко место број 59 у градској општини Вождовац у граду Београду.

 Напоменуо је да је ово решење неопходно донети, с обзиром на то да је Комисија на претходној седници донела Решење о спровођењу поновног гласања на гласачком месту на којем је поништено гласање на републичком референдуму одржаном 16. јануара 2022. године.

 Нагласио је да је Предлог решења, који је члановима Комисије достављен у материјалу за седницу, допуњен са предлогом за именовање заменика 5. члана гласачког одбора, на предлог председника Народне скупштине.

 Дискутовала је Срђана Видовић.

 Комисија је, већином гласова (17 за и два против), донела решење о именовању председника и чланова гласачког одбора и њихових заменика за спровођење поновног гласања на републичком референдуму ради потврђивања Акта о промени Устава Републике Србије, 2. фебруара 2022. године, у предложеном тексту и са допуном коју је образложио председник Комисије.

**Друга тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена у 17,29 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић